Source: http://www.caon.ro/copiii-s-au-bucurat-de-fotbal/1793549
Timestamp: 2018-09-20 05:49:31+00:00

Document:
Copiii s-au bucurat de fotbal - CAON
CAON CAON Sport local Copiii s-au bucurat de fotbal
6. martie 2017 17:33; Reactualizat la:	 6. martie 2017 17:33;
Scris de Marian Cărăvan - REȘIȚA – Cupa Mărțișorului a plecat de la Reșița la Drobeta Turnu Severin.
Cei mai mici dintre practicanții sportului rege și-au dat întâlnire la Reșița, pentru a participa la Cupa Mărțișorului. Organizată de CSM Școlar Reșița, competiția a reunit șase echipe din județele Caraș-Severin, Timiș, Hunedoara și Mehedinți. Cupa Mărțișor, adresată copiilor născuți în anul 2008, și-a derulat meciurile din faza grupelor în două săli, la Școala Gimnazială „Mihai Peia”, respectiv Sala Polivalentă. Gazdele au fost reprezentate de CSM Școlar Reșița (grupă pregătită de prof. Cristian Bercsenyi) și AS Mundo Club Reșița, grupare sportivă fondată de fostul fotbalist Lucian Dobre, copiii fiind îndrumați de pe margine la această competiție de prof. Radoiță Iovanovici și de Lucian Popa.
Rezultatele din grupe au condus către o semifinală sută la sută reșițeană, decisă la lovituri de departajare, astfel că AS Mundo a ajuns să dispute finala competiției, contra echipei ce avea să câștige trofeul, Luceafărul Drobeta Turnu Severin. Echipa organizatoare, CSM Școlar Reșița, a jucat finala mică, în care a întâlnit din nou pe CFR Simeria, de care mai dispusese în grupă cu 2-0. Și acum a fost diferență de două goluri, dar scorul final a fost 4-2 pentru CSM Școlar, echipă la care s-a remarcat David Petrea, fiul cel mic al fostului handbalist Adrian Petrea. Cu două goluri în poarta Simeriei, David i-a stricat planurile tatălui său! „Am zis că dacă nu marchează niciun gol la acest turneu, îl iau la handbal. În primele două meciuri n-a marcat, în al treilea n-a jucat și eram ferm convins că îi voi pune mingea de handbal în mână! Dar a venit finala mică și a înscris de două ori. Oricum, mă bucur pentru el”, a spus Adrian Petrea, prezent în weekend-ul trecut la Reșița.
Rezultate din grupe: Grupa A, CSM Școlar Reșița – CFR Simeria 2-0, Colterm Timișoara – CSM Școlar Reșița 1-1, CFR Simeria – Colterm Timișoara 6-3; Grupa B, AS Mundo Reșița – LPS Banatul Timișoara 3-1, Luceafărul Drobeta Turnu Severin – AS Mundo Reșița 6-1, LPS Banatul Timișoara – Luceafărul Drobeta Turnu Severin 0-7. În meciul pentru locurile 5-6 s-au întâlnit ocupantele locurilor 3 în cele două grupe: Colterm – LPS Banatul 1-0. Semifinale: CSM Școlar Reșița – AS Mundo Reșița 1-1 (1-3, după lovituri de departajare), CFR Simeria – Luceafărul Drobeta Turnu Severin 1-3; Finala mică: CSM Școlar Reșița – CFR Simeria 4-2; Finala mare: AS Mundo Reșița – Luceafărul Drobeta Turnu Severin 0-4.
Organizatorii au acordat și premii speciale: Vlad Sztanoji (AS Mundo) – cel mai bun portar; Alin Grăznaru (Luceafărul) – golgheter; Alexandru Vișan (CFR Simeria) – cel mai tehnic jucător. Partidele au fost arbitrate de Ilie Ciocoi și de Mara Bâcleșanu.
Taguri: as mundo resita, caras severin, csm scolar resita, cupa martisorului, david petrea, fotbal copii, luceafarul turnu severin

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 csm